钦定古今图书集成/明伦汇编/氏族典/第209卷 > 曹文诏
## 钦定古今图书集成/明伦汇编/氏族典/第209卷 > 曹文诏

按《明外史曹文诏传》：“文诏，大同人。勇毅有知略。从军
历事熊廷弼、孙承宗，积功至游击。崇祯二年冬，从袁
崇焕入卫京师。明年，伏玉田、枯树、洪桥，鏖战有功，迁
参将。又以与复四城功，加都督佥事。七月，陕西贼炽，
擢延绥东路副总兵，以功擢临洮总兵官。关中巨寇
略平，文诏功最多，洪承畴不为叙，巡按御史吴甡推”
奖甚至。范复粹复抑其功，卒不叙。当是时，贼见陕兵
盛，多流入山西。御史张宸极言“文诏威名宿著，宜敕
令入晋协剿。”于是命陕西、山西诸将并受文诏节制。
六年，文诏连败贼太谷、范村、榆社、太原贼几尽。贼既
累败，乃避文诏锋，多流入河北。帝乃命文诏移师往
讨，破之。文诏在洪洞时，与里居御史刘令誉忤。及是令誉按河南，而四川石柱土官马凤仪军败没，赖文
诏驰退贼甫解甲，与令誉相见，语复相失。文诏拂衣
起，面叱之。令誉怒，遂以凤仪之败为文诏罪。部议文
诏怙胜而骄，乃调之大同。七年八月，灵丘及他屯堡
多失陷。十一月论罪，文诏充军边卫。命甫下，山西巡
抚吴甡荐文诏知兵善战，请用之晋中。乃命为援剿
总兵官，立功自赎。是时河南祸尢剧，帝敕文诏驰剿
河南贼。甡复抗疏力争，请令先平晋贼，不许。而文诏
以甡有恩，竟取道太原，为甡所留。会贼高加计已歼，
遂整兵南，以八年三月会总督洪承畴于信阳。承畴
大喜，即令击贼。已而闯王、八大王诸贼犯凤翔，趋汧
阳、陇州，文诏自汉中驰赴。贼尽向静宁、太安、清水、秦
州间，众且二十万。承畴以文诏所部合张全昌、张外
嘉军止六千，众寡不敌，告急于朝，未得命。六月，官军
遇贼乱马川，前锋中军刘弘烈被执，副将艾万年、柳
国镇复战死。文诏闻之，瞋目大骂，亟诣承畴请行，乃
以三千人自宁州进，遇贼真宁之湫头，贼伏数万骑
合围。文诏左右跳荡，手击杀数十人。转斗数里，力不
支，拔刀自刎死。赠太子太保、左都督，赐祭葬，世荫指
挥佥事。